Brandfolk fra flere beredskab måtte natten til onsdag i aktion, da en halmlade stod i flammer ved Vrå.

Styrker fra både Hjørring og Løkken Beredskab kæmpede natten til onsdag for at få flammerne under kontrol, da en halmlade brændte på Børglum Klostervej ved Vrå. Der blev også tilkaldt en ekstra tankvogn fra beredskabet i Brønderslev. Det oplyser vagthavende indsatsleder ved Beredskabscenter Hjørring, Jesper Ludvigsen. Kort før klokken 21 tirsdag gik alarmen om, at en halmlade stod i flammer. De sidste brandfolk forlod først stedet onsdag morgen lidt over fem. Natten igennem arbejdede beredskabet på at bekæmpe ilden i murstensbygningen. Samtidig måtte ilden ikke brede sig, da bygningen stod nær en svinestald. Det lykkedes for beredskabet at holde ilden væk fra grisestalden. Onsdag morgen er branden slukket.